Skont studju minn xjentisti fl-Afrika t'Isfel, il-varjant Omicron jista' jinfetta nies li kienu infettati bil-Covid-19, u kellhom immunità għal dan il-virus. Fl-istudju ntqal ukoll li l-firxa tal-varjant Omicron ifisser li numru ta' pajjiżi jistgħu jiffaċċjaw aktar minn mewġa oħra ta' Covid-19. Biex sar dan l-istudju, ix-xjentisti mill-Afrika t'Isfel analizzaw madwar 2.8 miljun każ ta' persuni li ġew infettati bil-Covid-19 minn Marzu tal-2020. Mill-analiżi tagħhom, sabu li 35,670 persuna kienu infettati aktar minn darba b'dan il-virus. L-istudju sab ukoll li r-riskju li persuna tiġi infettata bil-varjant Omicron huwa 2.4 darbiet ogħla minn dawk li nstabu pożittivi għall-virus li oriġina f'Wuhan. Intant, Professur tal-Mediċina fl-Ingilterra, qal li l-istudju ma jurix jekk hux se jiżdiedu l-każijiet ta' mard gravi u mwiet ikkawżati mill-varjant Omicron. Minkejja li n-numru ta' każijiet ta' nies infettati b'dan il-varjant kompla jiżdied, l-Organizzazzjoni Dinjija tas-Saħħa (WHO) qalet li l-varjant Omicron m'għandux għaliex joħloq paniku. "Il-varjant m'għandux joħloq paniku" – WHO Il-WHO qalet ukoll li l-vaċċini li qegħdin jingħataw jgħinu biex jonqos il-mard gravi, u li m'hemm xejn li jindika li dawn mhumiex effettivi kontra l-varjant Omicron.